
Text rozhodnutia
Súd: Krajský súd Bratislava Spisová značka: 5S/126/2016 Identifikačné číslo súdneho spisu: 1016201115 Dátum vydania rozhodnutia: 18. 08. 2016 Meno a priezvisko sudcu, VSÚ: JUDr. Dáša Filová ECLI: ECLI:SK:KSBA:2016:1016201115.2 Uznesenie Krajský súd v Bratislave v právnej veci žalobcu: Univerzita Mateja Bela v Banskej Bystrici, Národná 12, 974 01 Banská Bystrica, IČO: 30 232 295, zastúpený: Advokátska kancelária JUDr. Tomáš Suchý, spol. s r.o., Horná 13, 974 01 Banská Bystrica, IČO: 47 234 148, proti žalovaným: 1. Ministerstvo školstva, vedy, výskumu a športu Slovenskej republiky, Stromová 1, 813 30 Bratislava, 2. Výskumná agentúra, Hanulova 5/B, 841 01 Bratislava, o preskúmanie zákonnosti rozhodnutia žalovaného v 2. rade - Aktualizovanej správy o zistenej nezrovnalosti č. N21600398/S02 zo dňa 25.04.2016 a Žiadosti o vrátenie finančných prostriedkov č. 26220120010/Z02 zo dňa 25.04.2016, takto r o z h o d o l : Správny súd návrh žalobcu na priznanie odkladného účinku žaloby zo dňa 20.06.2016 z a m i e t a. o d ô v o d n e n i e : Žalobou doručenou tunajšiemu správnemu súdu dňa 27.06.2016 sa žalobca domáha preskúmania zákonnosti rozhodnutí žalovaného v 2. rade - Aktualizovanej správy o zistenej nezrovnalosti č. N21600398/S02 zo dňa 25.04.2016 a Žiadosti o vrátenie finančných prostriedkov č. 26220120010/Z02 zo dňa 25.04.2016 s návrhom na ich zrušenie. V zmysle Aktualizovanej správy o zistenej nezrovnalosti žalobca porušil predpisy týkajúce sa verejného obstarávania na predmet zákazky Centrum excelentnosti so zameraním na výskum otázok národnej a medzinárodnej bezpečnosti. Žalovaný v 2. rade určil celkovú výšku nezrovnalosti sumou 122.513,20 eur, pričom bolo prijaté opatrenie za účelom vymoženia nezrovnalosti formou zaslania Žiadosti o vrátenie finančných prostriedkov vo výške 116.387,54 eur. Žalobca súčasne s podaním žaloby navrhol, aby súd podľa § 250c ods. 1 O.s.p. uznesením odložil vykonateľnosť Žiadosti o vrátenie finančných prostriedkov č. 26220120010/Z02 zo dňa 25.04.2016 do doby právoplatného rozhodnutia súdu vo veci samej (pozn. súdu: s účinnosťou od 01.07.2016 ide o návrh na priznanie odkladného účinku správnej žaloby podľa § 185 zákona č. 162/2015 Z. z. Správny súdny poriadok (ďalej len „SSP“)). Návrh odôvodnil tým, že vykonaním korekcie nenávratného finančného príspevku vo výške 116.387,54 eur a jeho nevrátením v stanovenej lehote hrozí žalobcovi závažná ujma spočívajúca v zaťažení rozpočtu žalobcu nepredvídateľnou položkou. Prvoradou úlohou žalobcu je poskytovanie kvalitného vysokoškolského vzdelávania, pričom k dosiahnutiu tohto cieľa mala dopomôcť aj realizácia projektu Investície do modernizácie IKT technológií a rekonštrukcia objektov UMB v B. Bystrici za účelom zlepšenia kvality vzdelávacieho procesu, ktorá bola spolufinancovaná zo zdrojov EÚ. Uloženou povinnosťou vrátiť peňažné prostriedky v sume 116.387,54 eur na podklade nezákonných rozhodnutí správneho orgánu stratí žalobca nielen možnosť riadneho plnenia jeho úloh v oblasti vzdelávania, ale vzhľadom na jeho postavenie bude mať uloženie tejto povinnosti podstatné dopady na výkon jeho zákonom garantovaných práv a závažný regionálny a celospoločenský dopad. Žalovaný v 1. rade vo vyjadrení k žalobe zo dňa 15.08.2016 uviedol, že v danom prípade nie sú splnené podmienky pre odklad vykonateľnosti napadnutých rozhodnutí, keďže Žiadosť o vrátenie finančných prostriedkov nie je vykonateľná a v tomto štádiu nemôže žalobcovi spôsobiť žiadnu ujmu. Žiadosť nie je materiálne vykonateľná, nakoľko nejde o rozhodnutie, ktoré môže byť predmetom súdneho prieskumu, pre žalobcu nie je záväzná, Žiadosť má charakter dobrovoľnej výzvy. Nesplnením uloženej povinnosti v Žiadosti sa postavenie žalobcu nezmení v žiadnom smere a žalovaní bez ďalších úkonov smerujúcich k začatiu správneho alebo súdneho konania, ktorého výsledkom je právoplatné, vykonateľné a záväzné rozhodnutie, nemôžu pristúpiť k vymáhaniu vrátenia nenávratného finančného príspevku. Uvedený dokument nemá charakter konečného rozhodnutia podľa § 27a ods. 5 zákona č. 528/2008 Z. z. o pomoci a podpore poskytovanej z fondov Európskeho spoločenstva, ktoré je súdom preskúmateľné po vyčerpaní riadnych opravných prostriedkov alebo prípadne právoplatný rozsudok súdu. Žiadosť o vrátenie finančných prostriedkov nie je vykonateľná aj z dôvodu, že nie je exekučným titulom. Podľa názoru žalovaného v 1. rade odklad vykonateľnosti napadnutého rozhodnutia nemožno povoliť, keďže žalobca nepreukázal, že by mu na základe tohto dokumentu hrozila akákoľvek ujma. Podľa § 184 SSP podanie správnej žaloby nemá odkladný účinok, ak tento zákon alebo osobitný predpis neustanovuje inak. Podľa § 185 SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Podľa § 188 SSP ak správny súd návrhu žalobcu nevyhovie, uznesením ho zamietne. Vzhľadom k tomu, že neboli splnené podmienky predpokladané ust. § 185 písm. a) SSP, správny súd v súlade s ust. § 188 SSP návrh žalobcu na priznanie odkladného účinku žaloby zo dňa 20.06.2016 zamietol. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1016201115.2 (dáta aktuálne k 2. 11. 2026). Záväzné je znenie zverejnené súdom.




